**האיגוד הישראלי לשחמט**

**ועדת החוקה והשיפוט**

**פרוטוקול ישיבת הוועדה מיום 1 בנובמבר 2018**

**שנערכה ב"בית השחמט" בתל-אביב**

**השתתפו: חברי הוועדה אלמוג בורשטיין (יו"ר), ד"ר שלמה קנדלשיין, זליג צ'סקוב, ליאור גל, ליאת שדה ורם סופר, וכן אסי פילוסוף (סמנכ"ל האיגוד).**

**לא השתתפו: ד"ר מרדכי שורק , יואל לוי ואמי קייזר**.

1. **שינויים בכללי דירוג וקידום שופטים**

**עודכן ניסוח סעיף 7 לשופט מוסמך:**

7. בעל ניסיון **תחרותי כשחקן** של לפחות 4 תחרויות שחמט לדירוג.

במקום:

7. בעל ניסיון של לפחות 4 תחרויות שחמט לדירוג.

**עודכן סעיף 5 לשופט לאומי (תוספות באדום):**

5. "ציונים" = ניסיון כשופט או כסגן שופט בלפחות ארבעה אירועים, שתוצאותיהם נחשבות למד הכושר הישראלי, דוגמת האירועים הבאים: א. רבע גמר, חצי גמר או גמר או אליפות הארץ לבוגרים. ב. גמר אליפות הארץ לנוער ג. כל התחרויות שתוצאותיהן נחשבות למד הכושר של פיד"ה. ד. תחרויות בשיטת ליגה שבהן ממוצע מד הכושר הוא 2000 לפחות. ה. תחרויות בשיטה שווייצרית שבהן ממוצע מד הכושר של עשרת המדורגים הראשונים הוא 2000 לפחות. ו. פסטיבל בו משתתפים לפחות 50 משתתפים, ומתקיימים בו לפחות 5 סיבובים. שנים, לפחות, מארבעת האירועים חייב להיות בקצב רגיל ואחד, לפחות, בקצב של שחמט מהיר. לפחות אחד מהציונים חייב להיות מתוך סעיפים א' או ב'.

תחולת השינויים מ-1.1.2019.

1. **ועדת ערעורים לגמר אליפות הארץ במעלות-תרשיחא**

ראשות הוועדה הוצעה לד"ר שלמה קנדלשיין, שאמור לתת תשובה תוך מספר ימים. החברות בוועדה תוצע לחברים אחרים בוועדת החוקה והשיפוט.

[בינתיים הודיע שלמה כי לא יוכל להיות יו"ר הועדה מסיבות עבודה, והחתום מטה קיבל על עצמו את ראשות הוועדה, ושלמה הסכים להיות אחד מחמשת החברים בה (מותב חוקי יהיה בן שלושה חברים). נבקש מחברים אחרים בוועדת החוקה והשיפוט לתת את הסכמתם לכהן בוועדת הערעורים.]

1. **ימי עיון, השתלמויות וסמינר פיד"ה לשופטים ולמועמדים לשופטים**

הוועדה תקיים השנה 4-3 ימי עיון וסמינר פיד"ה. תכנית ותקציב יוכנו יל ידי אסי ואלמוג. מספר מועדונים כבר הביעו התעניינות והאיגוד יצור איתם קשר לאחר אישור התכנית.

1. **מינוי שופטים לכל משחקי הליגה הלאומית 2019**

הנהלת האיגוד החליטה  למנות שופטים מדרגת "שופט לאומי" ומעלה בתשלום כנדרש לכל משחקי הליגה הלאומית 2019,לא רק לסיבובים המרוכזים, אלא גם למשחקי בית-חוץ במועדונים. עם זאת באותה החלטה החליטה ההנהלה כי השופט לא חייב להיות ניטרלי, אלא יכול להשתייך גם לאחד משני המועדונים המתחרים ביניהם.

**ד"ר שלמה קנדלשיין** ביקש להדגיש כי לפי חוק הספורט, הקוד האתי של משרד הספורט (פרק שופטים בספורט) שהוא חלק מחוק הספורט וכן תקנון איגוד השחמט שאימץ כמתחייב את הקוד האתי - השופט חייב להיות ניטרלי ולא יכול להיות חבר באחד משני המועדונים המתחרים ביניהם.

ד"ר קנדלשיין מסר כי הוא אמור לשלוח מכתב להנהלה, להעיר את תשומת ליבה כי  ההחלטה מנוגדת לחוק הספורט ותקנון האיגוד וכי עליה לשנות החלטתה לפני פתיחת משחקי הלאומית ולעגנה בכללי הליגה, כי השופט אסור שתהיה לו שום זיקה לאחד משני המועדונים המתחרים ביניהם בלאומית.

1. **חובת הסדרת רשיון שיפוט של הפיד"ה**

**אסי פילוסוף** מסר כי חלה חובת הסדרת תשלום לפיד"ה עבור רישיון לכל שופט מדרגת "שופט לאומי" ומעלה, השופט בתחרויות שתוצאותיהן מוגשות למד הכושר הבינלאומי של פיד"ה. אסי גם פרסם באתר האיגוד תזכורת והנחיות לשופטים להסדרת התשלום אבל חלק מהשופטים עדיין לא עשו זאת ולכן עלולות להיווצר בעיות בקבלת תוצאות של תחרויות שיוגשו ע"י שופטים ללא רישיון. כל שופט מדרגת "שופט לאומי" ומעלה יכול לראות באתר פיד"ה אם הוא נכלל ברשימת בעלי הרישיון לשפוט .

הועדה החליטה כי שופט שלא הסדיר את רישיון השיפוט שלו לפני התחרות, לא יוכל לשפוט בתחרויות של איגוד השחמט, וזאת למניעת בעיות בקבלת התוצאות של התחרויות ששפט ע"י פיד"ה. תקנון הסדרת רישיונות שיפוט של פיד"ה מופיע גם באתר פיד"ה כולל תעריפי הרישיון לפי דרגת השופט. אסי יבדוק כל שופט שהתמנה לשפוט בתחרויות של האיגוד אם הוא בעל רישיון מפיד"ה ויאשר בהתאם.

1. **אישור דרגות שיפוט חדשות**

הוועדה אישרה דרגת **שופט מוסמך** לה"ה:

* תומר ברנשטיין
* נחום מאוטנר
* יעקב וקסמן

הוועדה אישרה דרגת **שופט לאומי** ל:

* יונתן בלאט

1. **הצגת אירועי שיפוט לדיון אקדמי בוועדה**

רב-אמן ושופט פיד"ה רם סופר, הציג שני מקרים מאליפות ישראל לנוער ליחידים:

1. שחקן בקרב משודר דרש תיקו על סמך חזרה משולשת של אותה עמדה. השופט בדק במחשב וראה שהעמדה חזרה רק פעמיים. השופט שאל את הדורש אם הוא מסכים לקביעת המחשב והשחקן השיב בחיוב. הוועדה סבורה שהשופט נהג כהלכה (אם השחקן לא היה מסכים היה צריך לשחזר את המשחק על גבי לוח אחר).
2. באחד הטפסים חסרו מסעים. השופט בדק וראה שהשחקן החסיר רישום לפני מסעים רבים. השופט ביקש ממנו להקפיד להבא על הרישום. לאחר שעברו עוד כעשרה מסעים שגה היריב ונקלע לעמדת הפסד. או אז ניגש היריב לשופט ותבע ממנו שידרוש מהשחקן להשלים את הרישום על חשבון זמנו. השופט לא קיבל את דרישת היריב והורה להמשיך במשחק. גם כאן סבורה הוועדה שהשופט נהג כהלכה.

רשם: אלמוג בורשטיין